Bruder Cysze von Rutenberch meister Dutsches ordins to Liefflande. Unsirn fruntliken grut und wat wy umb juwen willen gudes vormogen altiidt tovor. Ersamme, vorsichtige, leve her Cristern, besundir frundt und gude nabur. Alz juwer ersammen leve wy negest schreven und utsatten, doch upp juwer leve behach, ene tiidt und stede unsir beider tosampnekomynge tor Narwe upp den [andirn] sundach negest na unsir leven fruwen dage nativitatis negest geleden, umb der schelinge willen gewant tusschen juwer werden leve und unsir stadt Revall etc., und beden vort juwe leve, dat de alzo wolde fugen, dat de unsirn von Revall eren fryen wech vor jw und den juwen bynnen des mit dem eren hebben mochten; dergliiken sulden ok de juwen eren fryen wech mit dem eren to Revall aff und to hebben etc. Darupp juwe ersammicheit uns weddir schreff, dat de kortliken enen boden an uns senden wolde etc., des wy noch nicht vornomen hebben. So hebben uns de von Revall wol geklaget, dat den eren bynnen des, alz wy juwer leve negest schreven, dat ere genomen is und werden von dage to dage von den juwen beschediget, des doch den juwen to Revall nicht geschut, de eren fryen wech aff und to und hanteringe in unsir stadt Revall hebben, unbeschediget und ungehindert von den unsirn. Weret nw, dat de unsirn mit den juwen in eme sulken weddir totasteden, dar mochte denne furder vordret und ungemak von entstaen und komen, dat uns von ganczem herten leith were, dat id to eme sulken sulde komen. Hirumme, ersamme leve her Cristern, duchte uns gancz nutte wesen umb endracht und guder naburschopp willen, dat wie noch eynir tiidt und stede ens wurden, alz wy jw ok vake geschreven und gebeden hebben, und dat de mochte wesen tor Narwe upp unsir leven fruwen dach lichtemysse negestvolgende des sundages vor eddir na, wo jw dat behegelikest were, dar wie denne mit juwer leve in egener personen sien wolden, upp dat de schelinge und twedracht gewant tusschen juwer leve und unsir stadt Revall deste bett in leve und frutschopp mochte gevlegen und gancz hengelecht werden, des wie ok wol getruweden mit der hulpe Godes, dat id gescheen sulde, so wie in eygener personen tosampne quemen. Und bidden hirupp juwer werden leve unvortogen beschreven antwort by dessem jegenwordigen bewieser. Gegeven tho Woldemar des dinxszdages negest na sunte Michels dage anno etc. xxx°.